En a decáda de 1950, en os sectors obrers y estudiantils d'a Comunión Tradicionalista s'encieta una evolución enta la zurda socialista. Esta evolución estió muito influenciada per lo catolicismo progresista, lo Concilio Vaticano II y la filosofía de Mounier. Entre estes anyos los carlistas aragoneses participasen activament en as concentracions anyals de Montejurra (Navarra). Seguntes la Gran Enciclopedia Aragonesa, dende lo decenio d'os anyos 1950 "los carlistas aragoneses se distinguioron per la suya participación y colaboración directa en a evolución ideolochica d'o carlismo, con a creyación y continación d'importants obras de tipo cultural",​ como lo Cerclo Cultural Vázquez de Mella de Zaragoza (que contaba con delegacions en atras localidatz aragonesas como Borja), la editorial SUCCVM (endrezada per Esteban Escobar Frauca dica lo suyo forzau exilio) u la revista Esfuerzo Común (creyada en 1960 y represaliada en multiples ocasions con pinyoras, expedientes y secuestros per lo rechimen franquista). Miembros d'o Cerclo Cultural Vázquez de Mella se caracterizaron per la suya presencia en a vida social dende una perspectiva progresista y aragonesista dende los suyos comienzos. Los grupos obrers y estudiantils d'o Cerclo Cultural Vázquez de Mella destacoron per la suya participación en os movimientos unitarios d'oposición a la dictadura (las Comisions Obreras en l'ambito laboral, las luitas contra lo SEU en a Universidat, etc.).